པཎ་ཆེན་སྐུ་ཕྲེང་བཅུ་བ་མཆོག་གིས་ཚོགས་འདུ་ཆེ་ཆུང་གང་རུང་གི་གསུང་བཤད་དམ།བོད་ཁུལ་གྱི་ས་ཆ་སོ་སོར་གཟིགས་ཞིབ་ཏུ་ཕེབས་པའི་སྐབས་རིམ་པ་ཁག་གི་མགོ་ཁྲིད་དང་འཕྲད་སྐབས་ཀྱི་ཞལ་བརྡ་གང་གི་སྐབས་སུའང་མི་རིགས་རིག་གནས་སློབ་གསོ་དང་མི་རིགས་ཀྱི་སྐད་དང་ཡི་གེ་ཞལ་ནས་འདོར་མྱོང་མེད་ལ།ཁོང་གིས་ཞལ་ནན་མོའི་སྒོ་ནས་མི་རིགས་ཤིག་གིས་རང་གི་རིག་གནས་སྲོལ་རྒྱུན་དང་སྐད་དང་ཡི་གེ་དོར་བ་ཡིན་ན་དེའི་མཇུག་འབྲས་ནི་མི་རིགས་དེ་རྒུད་ནས་རྒུད་དུ་འགྲོ་རྒྱུ་ཁོ་ན་ཡིན།དེའི་ཕྱིར་ཚང་མས་མི་རིགས་རང་གི་རིག་གནས་སློབ་གསོ་ལ་མཐོང་ཆེན་བྱེད་དགོས་ཞེས་རྒྱུན་དུ་གསུང་ཡོད་ལ།ཁོང་གང་དུ་ཕེབས་ནའང་སློབ་གྲྭ་དང་སྨན་ཁང་།རིག་གནས་སྡེ་ཁག་བཅས་སུ་ཕེབས་ངེས་ཡིན་ཞིང་།དགེ་རྒན་དང་སློབ་མ།སྨན་པ།ཤེས་ལྡན་པ་བཅས་ལ་མཇལ་ཁ་གནང་ནས་ཁོ་ཚོ་ལ་མི་རིགས་རང་གི་སྲོལ་རྒྱུན་རིག་གནས་རྒྱུད་འཛིན་དང་སྲུང་སྐྱོབ་བྱེད་དགོས་པའི་སྐུལ་མ་གནང་བཞིན་ཡོད།ཁོང་ས་ཆ་ཞིག་ལ་ཕེབས་རྗེས་ས་ཆ་དེ་ནས་ཕུལ་བའི་མཇལ་རྟེན་དང་བཀའ་དྲིན་གཏང་རག་གི་ཡོན་སོགས་ལས་མང་ཤོས་ནི་ས་ཆ་དེ་རང་གི་སློབ་གྲྭའི་ཆ་རྐྱེན་ལེགས་བཅོས་དང་མི་རིགས་རིག་གནས་དང་སློབ་གསོ་འཕེལ་རྒྱས་ཀྱི་འགྲོ་སོང་ལ་གནང་སྲོལ་ཡོད།